**STATUT**

**JAVNE VATROGASNE POSTROJBE**

**GRADA IVANIĆ-GRADA**

Na temelju članka 54. Zakona o ustanovama (NN, broj 76/93, 29/97, 47/99, 35/08 i 127/19) te članka 122. st. 2 Zakona o vatrogastvu (NN 125/19) i Odluke Gradskog vijeća Grada Ivanić-Grada o davanju prethodne suglasnosti na Statut Javne vatrogasne postrojbe Grada Ivanić-Grada usvojene na 34. sjednici Gradskog vijeća dana 22. prosinca 2020., Vatrogasno vijeće Vatrogasne postrojbe Grada Ivanić-Grada, na sjednici održanoj \_\_\_\_\_\_\_\_\_\_\_\_\_\_\_\_\_\_ 2020. godine, donosi:

**S T A T U T**

**JAVNE VATROGASNE POSTROJBE GRADA IVANIĆ-GRADA**

# I. OPĆE ODREDBE

## Članak 1.

Ovim se Statutom Javne vatrogasne postrojbe Grada Ivanić-Grada (u daljnjem tekstu: Vatrogasna postrojba) uređuje status, naziv, sjedište i djelatnost, pečat i štambilj, zastupanje i predstavljanje, unutarnje ustrojstvo, tijela Vatrogasne postrojbe, njihove ovlasti i način odlučivanja, imovina i financijsko poslovanje Javne vatrogasne postrojbe, način ostvarivanja suradnje sa sindikatom, javnost rada, zaštita tajnosti podataka i druga pitanja od važnosti za obavljanje djelatnosti i poslovanje Vatrogasne postrojbe

## Članak 2.

Vatrogasna postrojba ima status javne ustanove u vlasništvu osnivača Grada Ivanić-Grada koja vatrogasnu djelatnost obavlja kao javnu službu.

Osnivač Vatrogasne postrojbe je Grad Ivanić-Grad, sa sjedištem u Ivanić Gradu, Park hrvatskih branitelja 1, OIB 52339045122.

Odluku o statusnim promjenama i prestanku rada Vatrogasne postrojbe donosi osnivač.

## Članak 3.

Osnivačka prava i dužnosti u ime osnivača obavlja Gradsko vijeće Grada Ivanić-Grada, ako ovim Statutom nije drugačije određeno.

# II. NAZIV, SJEDIŠTE I DJELATNOST

## Članak 4.

Naziv Vatrogasne postrojbe glasi: JAVNA VATROGASNA POSTROJBA GRADA IVANIĆ-GRADA.

Skraćeni naziv Vatrogasne postrojbe glasi: JVP IVANIĆ-GRAD.

Naziv Vatrogasne postrojbe mora biti istaknut na zgradi u kojoj je njezino sjedište i na zgradama u kojima obavlja svoju djelatnost.

## Članak 5.

Sjedište Vatrogasne postrojbe je u Ivanić-Gradu, Omladinska ulica 30.

Odluku o promjeni naziva i sjedišta Vatrogasne postrojbe donosi osnivač, na prijedlog Vatrogasnog vijeća.

## Članak 6.

Vatrogasna djelatnost Postrojbe je:

* sudjelovanje u provedbi preventivnih mjera zaštite od požara i tehnoloških eksplozija,
* gašenje požara i spašavanje ljudi i imovine ugroženih požarom i tehnološkom eksplozijom,
* pružanje tehničke pomoći u nezgodama i opasnim situacijama te obavljanje drugih poslova u nesrećama, ekološkim i inim nesrećama.

Postrojba vatrogasne djelatnosti provodi na kopnu, moru, jezerima i rijekama, a provodi korištenjem ovlasti utvrđenih Zakonom o vatrogastvu, kao neprofitnu, stručnu i humanitarnu djelatnost od interesa za Republiku Hrvatsku.

Osim vatrogasne djelatnosti Postrojba se još bavi i ostalim djelatnostima:

* pružanje usluga provjere ispravnosti, održavanje i popravak izolacijskih i vatrogasnih aparata i opreme,
* organiziranje tečajeva i seminara radi poduke vatrogasnih kadrova u znanjima i vještinama iz vatrogastva,
* pružanje usluga vatrogasnih (protupožarnih) osiguranja i tehničke zaštite,
* pružanje usluge najma prostora,
* pružanje usluge prijevoza vode,
* pružanje usluge najma vozila,
* pružanje usluge nadzora nad vatrodojavnim sustavom,
* pružanje usluge najma vatrogasne opreme,
* izdavanje knjiga, skripti i ostalih stručnih publikacija iz djelatnosti,
* kupnja i prodaja robe,
* pružanje usluga u trgovini,
* obavljanje trgovačkog posredovanja na domaćem i inozemnom tržištu,
* zastupanje inozemnih tvrtki,
* usluge informacijskog društva,
* popravak, održavanje i servis vatrogasnih vozila,
* djelatnost prijevoza robe i ispumpavanja,
* provođenje stručnih istraživanja, tehničkih ispitivanja i analiza, davanje stručnih mišljenja i potvrda o propisanim postupcima u vatrogasnoj djelatnosti.

Pored djelatnosti iz stavka 1. i 3. ovog članka, odnosno djelatnosti upisanih u sudski registar, Postrojba može obavljati i druge djelatnosti ako se one u manjem opsegu ili uobičajeno obavljaju uz upisanu djelatnost.

Postrojba ostale djelatnosti koje se ne smatraju vatrogasnim djelatnostima obavlja sukladno posebnim propisima, uz uvjet da se ne umanjuje intervencijska spremnost postrojbe.

## Članak 7.

Vatrogasna postrojba može promijeniti ili proširiti djelatnost, osim vatrogasne djelatnosti za koju je osnovana.

Odluku o promjeni ili proširenju djelatnosti Vatrogasne Postrojbe donosi osnivač, na prijedlog Vatrogasnog vijeća.

# III. PODRUČJE DJELOVANJA VATROGASNE POSTROJBE

## Članak 8.

Vatrogasna postrojba djeluje na području Grada Ivanić-Grada.

Vatrogasna postrojba je obvezna sudjelovati na vatrogasnim intervencijama i izvan područja djelovanja po zapovijedi nadležnog vatrogasnog zapovjednika.

Vatrogasna postrojba može sudjelovati i u vatrogasnim intervencijama izvan područja Osnivača, sukladno zakonu i drugim važećim propisima, odgovarajućim planovima zaštite od požara, vatrogasnim i provedbenim planovima.

# IV. PEČAT I ŠTAMBILJ

## Članak 9.

U pravnom prometu Vatrogasna postrojba koristi pečat i štambilj.

Pečat je okruglog oblika, promjera 35 mm, na kojem uz obod sadrži natpis: JAVNA VATROGASNA POSTROJBA GRADA IVANIĆ-GRADA, a u sredini pečata se nalazi znak Vatrogasne postrojbe.

Znak Vatrogasne postrojbe je na podlozi plave boje u obliku štita. U sredini znaka je grb Grada Ivanić-Grada iznad kojeg piše: JAVNA VATROGASNA POSTROJBA a ispod piše: GRADA IVANIĆ-GRADA.

Štambilj je četvrtastog oblika, širine 15 mm i dužine 55 mm, i njemu je upisan puni naziv i sjedište Vatrogasne postrojbe.

O broju pečata i štambilja odlučuje Zapovjednik.

Vatrogasni zapovjednici s posebnim ovlastima i odgovornostima posjeduju službenu iskaznicu i značku Vatrogasne postrojbe koja se uređuje Pravilnikom o službenoj iskaznici.

Vatrogasni djelatnici bez posebnih ovlasti i odgovornosti posjeduju službenu iskaznicu Vatrogasne postrojbe koja se uređuje Pravilnikom o službenoj iskaznici.

## Članak 10.

Pečatom se ovjeravaju isprave i akti u pravnom prometu.

Štambilj se upotrebljava za odgovarajuće administrativno-financijsko poslovanje Vatrogasne postrojbe.

Pečat i štambilji označeni su brojevima.

Odluku o načinu uporabe i čuvanju pečata i štambilja donosi Zapovjednik Vatrogasne postrojbe.

# V. ZASTUPANJE I PREDSTAVLJANJE

## Članak 11.

Vatrogasnu postrojbu zastupa i predstavlja Zapovjednik.

Zapovjednik može dati punomoć drugoj osobi za zastupanje Vatrogasne postrojbe u pravnom prometu u granicama svojih ovlasti. Punomoć se izdaje sukladno odredbama zakona kojim se uređuju obvezni odnosi.

Zapovjednik određuje osobe ovlaštene za potpisivanje financijske i druge dokumentacije Vatrogasne postrojbe.

# VI. UNUTARNJE USTROJSTVO

## Članak 12.

Unutarnjim ustrojstvom osigurava se racionalan i djelotvoran rad Vatrogasne postrojbe u cilju ostvarivanja vatrogasne djelatnosti.

Pravilnikom o unutarnjem ustrojstvu Vatrogasne postrojbe pobliže se uređuje unutarnje ustrojstvo i radna mjesta Vatrogasne postrojbe.

Pravilnik iz stavka 2. ovoga članka donosi Vatrogasno vijeće, na prijedlog Zapovjednika.

Javna vatrogasna postrojba ima i stručnu službu koja obavlja stručne i administrativne poslove.

Stručnu službu Vatrogasne postrojbe čine voditelj službe Zapovjednika Vatrogasne postrojbe, voditelj tehničkih servisa Vatrogasne postrojbe, te ostalih zaposlenika propisanih unutarnjim ustrojem.

Na radne odnose zaposlenih u stručnoj službi primjenjuju se opći propisi o radu, ako ovim Statutom nije drukčije propisano.

Vatrogasno vijeće javne vatrogasne postrojbe aktom o unutarnjem ustroju propisuje uvjete koje moraju ispunjavati zaposleni u stručnoj službi.

# VII. TIJELA VATROGASNE POSTROJBE

## Članak 13.

Tijela Vatrogasne postrojbe su:

1. Vatrogasno vijeće,

2. Zapovjednik.

## 1. Vatrogasno vijeće

## Članak 14.

Vatrogasnom postrojbom upravlja Vatrogasno vijeće.

Vatrogasno vijeće ima tri (3) člana, a čine ga:

* 1 (jedan) predstavnika iz reda osnivača,
* 1 (jedan) predstavnik iz reda vatrogasne zajednice županije,
* 1 (jedan) predstavnik iz reda radnika Vatrogasne postrojbe.

Članove Vatrogasnog vijeća iz stavka 2. podstavka 1. ovoga članka imenuje i razrješava gradonačelnik na način predviđen njegovim općim aktima.

Člana Vatrogansog vijeća iz stavka 2. podstavka 2. ovoga članka imenuje i razrješava vatrogasna zajednica županije na način predviđen njenim općim aktima.

Člana Vatrogasnog vijeća iz stavka 2. podstavka 3. ovoga članka vijeća biraju i razrješavaju radnici Vatrogasne postrojbe Grada Ivanić-Grada u skladu s odredbama Zakona o radu, koje se odnose na predstavnika radnika u organu poslodavca.

Predsjednika Vatrogasnog vijeća između sebe biraju članovi Vatrogasnog vijeća većinom glasova.

Izbor članova Vatrogasnog vijeća iz stavka 3. i 4. ovoga članka obavit će se najkasnije u roku od 15 dana od dana imenovanja članova Vatrogasnog vijeća od strane Osnivača, odnosno vatrogasne zajednice županije, te djelatnika Vatrogasne postrojbe.

Mandat članova Vatrogasnog vijeća traje pet (5) godine, a počinje teći danom konstituiranja Vatrogasnog vijeća.

Članovi Vatrogasnog vijeća nemaju pravo na naknadu.

## Članak 15.

Prvu konstituirajuću sjednicu Vatrogasnog vijeća saziva Zapovjednik u roku od najviše 30 dana od dana imenovanja članova Vatrogasnog vijeća.

Predsjednik Vatrogasnog vijeća saziva sjednice Vatrogasnog vijeća prema potrebi, a najmanje četiri (4) puta u godini dana.

Predsjednik Vatrogasnog vijeća dužan je sazvati sjednicu Vatrogasnog vijeća na zahtjev Zapovjednika ili najmanje dva (2) člana Vatrogasnog vijeća.

Predsjednik Vatrogasnog vijeća predlaže dnevni red, predsjedava i rukovodi sjednicom Vatrogasnog vijeća, te potpisuje akte koje donosi Vatrogasno vijeće.

U slučaju odsutnosti ili spriječenosti predsjednika Vatrogasnog vijeća zamjenjuje ga, sa svim ovlastima predsjednika, član Vatrogasnog vijeća kojeg on za to ovlasti.

## Članak 16.

Vatrogasno vijeće:

1. uz suglasnost Gradskog vijeća:

* donosi Statut,
* odlučuje o stjecanju, opterećivanju ili otuđivanju nekretnina ili druge imovine u skladu s ovim Statutom,
* donosi odluke o raspodjeli dobiti u skladu s posebnim odlukama Gradskog vijeća Grada Ivanić-Grada.

2. na prijedlog Zapovjednika Vatrogasne postrojbe:

* donosi druge opće akte,
* donosi financijski plan i godišnji izvještaj o izvršenju financijskog plana, te odlučuje o istom,
* donosi odluke o zasnivanju i raskidu radnog odnosa,
* donosi program rada i razvoja Vatrogasne postrojbe i nadzire njihovo izvršavanje.

3. samostalno:

* raspravlja i odlučuje o izvješćima Zapovjednika o radu Vatrogasne postrojbe,
* donosi plan radnih mjesta,
* odlučuje o financijskom planu i godišnjem obračunu,
* daje Zapovjedniku osnovne smjernice za rad i poslovanje Vatrogasne postrojbe,
* predlaže osnivaču statusne promjene, promjenu ili proširenje djelatnosti te promjenu naziva i sjedišta Vatrogasne postrojbe,
* podnosi izvješće o radu Vatrogasne postrojbe Gradskom vijeću Grada Ivanić-Grada
* donosi odluke u drugom stupnju u predmetima u kojima se odlučuje o pojedinim pravima radnika, na prijedlog Stegovne komisije,
* obavlja i druge poslove u skladu sa zakonom, ovim Statutom i općim aktima Vatrogasne postrojbe,
* odlučuje o stjecanju, opterećivanju ili otuđivanju nekretnina ili druge imovine u skladu s ovim Statutom.

## Članak 17.

Vatrogasno vijeće poslove iz svoje nadležnosti obavlja na sjednicama.

Vatrogasno vijeće odluke donosi natpolovičnom većinom ukupnog broja članova Vatrogasnog vijeća.

U slučaju nemogućnosti održavanja sjednica tijela Zajednice iste je moguće održati elektroničkim putem – putem e-maila ili video konferencijama pomoću raznih aplikacija.

## Članak 18.

O radu sjednice Vatrogasnog vijeća vodi se zapisnik.

Zapisnik sadrži osnovne podatke o radu na sjednici, o iznesenim prijedlozima, o sudjelovanju na raspravi te o donesenim aktima.

U zapisnik se unosi rezultat glasovanja o pojedinom predmetu.

Zapisnik potpisuje zapisničar i predsjednik Vatrogasnog vijeća.

## Članak 19.

Članu Vatrogasnog vijeća iz reda vatrogasne zajednice županije i osnivača prestaje mandata:

* na osobni zahtjev,
* ako bude razriješen.

Članu Vatrogasnog vijeća koji je izabran iz reda radnika Vatrogasne postrojbe prestaje mandata:

* na osobni zahtjev,
* ako mu prestane radni odnos u Vatrogasnoj postrojbi,
* opozivom radnika Vatrogasne postrojbe na način utvrđen zakonom.

U slučaju kada članu Vatrogasnog vijeća mandat prestaje prije isteka vremena na koji je imenovan, odnosno izabran, novom članu Vatrogasnog vijeća mandat traje do isteka mandata člana Vatrogasnog vijeća umjesto kojeg je imenovan, odnosno izabran.

## Članak 20.

Član Vatrogasnog vijeća može biti razriješen, odnosno opozvan u slijedećim slučajevima:

* ako se ne pridržava uputa i smjernica tijela, odnosno osoba koje su ga imenovale, odnosno izabrale,
* ako sudjeluje u donošenju nezakonitih odluka ili odluka kojima se nanosi šteta Vatrogasnoj postrojbi, ako je na to bio upozoren,
* ako zanemaruje obveze člana Vatrogasnog vijeća.

O razrješenju, odnosno opozivu, člana Vatrogasnog vijeća odlučuje tijelo, odnosno organizacija, odnosno osobe koje su ga imenovale, odnosno izabrale.

## 2. Zapovjednik

## Članak 21.

Poslovodni i stručni voditelj Vatrogasne postrojbe je Zapovjednik.

Zapovjednik:

* organizira i vodi rad i poslovanje Vatrogasne postrojbe te poduzima sve pravne radnje u ime i za račun Vatrogasne postrojbe sukladno odgovarajućim propisima,
* predstavlja i zastupa Vatrogasnu postrojbu,
* odgovara za zakonitost rada Vatrogasne postrojbe,
* odgovara za financijsko poslovanje Vatrogasne postrojbe,
* predlaže plan i program rada Vatrogasne postrojbe Vatrogasnom vijeću,
* predlaže financijski plan i godišnji izvještaj o izvršenju financijskog plana Vatrogasnom vijeću,
* samostalno donosi odluke u vezi s djelovanjem Vatrogasne postrojbe iz svog djelokruga,
* donosi odluke u prvom stupnju u predmetima u kojima se odlučuje o pojedinim pravima radnika,
* organizira rad i obavlja raspored radnika Vatrogasne postrojbe,
* obavlja druge poslove utvrđene zakonom, ovim Statutom i općim aktima Vatrogasne postrojbe,
* odlučuje o stjecanju, opterećivanju ili otuđivanju nekretnina ili druge imovine u skladu s ovim Statutom,
* sudjeluje u radu tijela nadređenih vatrogasnih zajednica i tijelima jedinice lokalne i područne (regionalne) samouprave sukladno njihovim odlukama i aktima.

## Članak 22.

Zapovjednik ne može bez posebne ovlasti Vatrogasnog vijeća nastupati kao druga ugovorna strana i s Vatrogasnom postrojbom sklapati ugovore u svoje ime i za svoj račun, u svoje ime a za račun drugih osoba ili u ime i za račun drugih osoba.

## Članak 23.

Odluku o imenovanju i razrješenju Zapovjednika donosi Gradonačelnik Grada Ivanić-Grada (u daljnjem tekstu: Gradonačelnik), na prijedlog Vatrogasnog vijeća, uz prethodnu suglasnost županijskog vatrogasnog zapovjednika.

Zapovjednik se imenuje na vrijeme od pet (5) godine.

Po isteku mandata ista osoba može biti ponovno imenovana za Zapovjednika.

Zapovjednik mora ispunjavati uvjete iz Zakona o vatrogastvu i unutarnjim aktima Vatrogasne postrojbe.

## Članak 24.

Zapovjednik se imenuje na temelju javnog natječaja.

Odluku o raspisivanju javnog natječaja za imenovanje Zapovjednika donosi Vatrogasno vijeće, najkasnije tri (3) mjeseca prije isteka mandata na koje je Zapovjednik imenovan.

U javnom natječaju se objavljuju uvjeti sukladno Zakonu o vatrogastvu, koje mora ispunjavati kandidat, vrijeme na koje se imenuje, rok do kojeg se primaju prijave kandidata i rok u kojem će prijavljeni kandidati biti obaviješteni o izboru.

Rok za prijavu kandidata je osam (8) dana od objave natječaja, a kandidati se obavještavaju o izboru najkasnije u roku od 30 dana od isteka roka za podnošenje prijava.

Kandidati za Zapovjednika dužni su, pored dokaza o ispunjavanju uvjeta iz stavka 3. ovoga članka, podnijeti i petogodišnji program rada i razvoja Vatrogasne postrojbe.

Javni natječaj objavljuje se u jednom javnom glasilu.

## Članak 25.

Ako se na raspisani natječaj nitko ne prijavi ili nitko od prijavljenih kandidata ne bude izabran, javni natječaj će se ponoviti.

Do imenovanja Zapovjednika na temelju ponovljenog javnog natječaja, imenovat će se vršitelj dužnosti Zapovjednika, ali najduže na vrijeme do godinu dana.

Vršitelj dužnosti Zapovjednika ima sva prava i obveze Zapovjednika.

## Članak 26.

Zapovjednik može biti razriješen prije isteka mandata na koji je imenovan, sukladno Zakonu o vatrogastvu.

U slučaju razrješenja Zapovjednika prije isteka vremena na koje je imenovan, Gradonačelnik će, uz prethodnu suglasnost županijskog vatrogasnog zapovjednika, imenovati vršitelja dužnosti Zapovjednika, a Vatrogasno vijeće je dužno raspisati javni natječaj za imenovanje Zapovjednika u roku od 30 dana od dana imenovanja vršitelja dužnosti.

## Članak 27.

Zapovjednik ima zamjenika zapovjednika.

Zamjenik zapovjednika zamjenjuje Zapovjednika u slučaju njegove odsutnosti ili privremene spriječenosti.

Zamjenik zapovjednika mora ispunjavati uvjete iz članka 22. ovog Statuta.

Zamjenik zapovjednika obavlja i druge poslove koje mu Zapovjednik povjeri.

## Članak 28.

Zapovjednik Vatrogasne postrojbe imenuje i razrješava zamjenika zapovjednika sukladno Zakonu o vatrogastvu.

Isti se imenuju na razdoblje od pet godina.

## Članak 29.

Zapovjednik Vatrogasne postrojbe može, prema potrebi, imenovati i razriješiti pomoćnika zapovjednika sukladno Zakonu o vatrogastvu.

Zapovjednik Vatrogasne postrojbe imenuje i razrješava zapovjednike, odnosno voditelje vatrogasnih odjeljenja.

# VIII. PROGRAM RADA I PLAN RAZVOJA VATROGASNE POSTROJBE

## Članak 30.

Godišnji program rada Vatrogasne postrojbe donosi Vatrogasno vijeće, na prijedlog Zapovjednika.

Godišnji program rada donosi se do 30. rujna tekuće godine za sljedeću godinu.

## Članak 31.

Plan razvoja Vatrogasne postrojbe priprema Zapovjednik, a donosi ga Vatrogasno vijeće.

# IX. IMOVINA I FINANCIJSKO POSLOVANJE VATROGASNE POSTROJBE

## Članak 32.

Financijsko poslovanje Vatrogasne postrojbe obavlja se u skladu s pozitivnim propisima i općim aktima Osnivača.

## Članak 33.

Postrojba je proračunski korisnik Osnivača te sredstva za financiranje vatrogasne djelatnosti osigurava Osnivač sukladno vatrogasnom planu, odnosno planu zaštite od požara, temeljem Zakona o vatrogastvu.

Sredstva koja Vatrogasna postrojba ostvari vlastitom djelatnošću mogu se koristiti za provedbu vatrogasne djelatnosti i aktivnosti.

Sredstva za školovanje, usavršavanje i osposobljavanje vatrogasaca, te specifične potrebe školovanja vatrogasaca osiguravaju se na temelju planiranih programa.

Vatrogasna postrojba može sukladno odluci Zapovjednika Vatrogasne postrojbe financirati školovanje, usavršavanje i osposobljavanje svojih djelatnika i iz vlastitih sredstava.

## Članak 34.

Sredstva za rad i poslovanje Vatrogasne postrojbe koriste se samo za namjene utvrđene Zakonom o vatrogastvu, te financijskim planom i godišnjim planom i programom rada Vatrogasne postrojbe.

Ako u obavljanju svoje djelatnosti Vatrogasna postrojba ostvari na kraju kalendarske godine dobit, ta se dobit upotrebljava isključivo za obavljanje i razvoj vatrogasne djelatnosti, sukladno planu i programu razvoja.

Ako u obavljanju svoje djelatnosti Vatrogasna postrojba ostvari manjak prihoda, isti će pokriti osnivač.

## Članak 35.

O stjecanju, opterećivanju ili otuđivanju nekretnina i druge imovine Vatrogasne postrojbe, čija je pojedinačna vrijednost manja od 50.000,00 kuna bez poreza na dodanu vrijednost, odlučuje Zapovjednik samostalno.

O stjecanju, opterećivanju ili otuđivanju nekretnina i druge imovine Vatrogasne postrojbe te investicijskim radovima čija je pojedinačna vrijednost od 50.000,00 do 300.000,00 kuna bez poreza na dodatnu vrijednost, odlučuje Vatrogasno vijeće.

O stjecanju, opterećivanju ili otuđivanju nekretnina i druge imovine Vatrogasne postrojbe te investicijskim radovima čija je pojedinačna vrijednost veća od 300.000,00 kuna bez poreza na dodatnu vrijednost, odlučuje Vatrogasno vijeće uz suglasnost osnivača.

## Članak 36.

Vatrogasna postrojba za obveze prema trećima odgovara cijelom svojom imovinom.

Predmetom ovrhe ne može biti vatrogasna oprema (cijevi, armature, osobna i skupna zaštitna oprema vatrogasaca), vatrogasna vozila i vatrogasni dom.

## Članak 37.

Vatrogasna postrojba donosi financijski plan prije početka godine na koju se plan odnosi.

Ako se financijski plan ne donese u propisanom roku, donosi se privremeni financijski plan za razdoblje najdulje za 3 (tri) mjeseca.

Odluku o financijskom planu i privremenom financijskom planu donosi Vatrogasno vijeće.

## Članak 38.

Nalogodavac i odgovorna osoba za pravilno planiranje i izvršavanje financijskog plana je Zapovjednik Vatrogasne postrojbe.

## Članak 39.

Vatrogasna postrojba po isteku kalendarske godine donosi godišnji izvještaj o izvršenju financijskog plana.

# X. SURADNJA SA SINDIKATOM I RADNIČKIM VIJEĆEM

## Članak 40.

Sindikalno organiziranje u Vatrogasnoj postrojbi je slobodno.

Vatrogasna postrojba je dužna osigurati uvjete za rad sindikalnog povjerenika, staviti na raspolaganje obavijesti koje su mu potrebne za obavljanje njegove dužnosti te omogućiti uvid u akte i dokumente u vezi s ostvarivanjem i zaštitom prava radnika iz radnog odnosa.

## Članak 41.

U Vatrogasnoj postrojbi je slobodno osnivanje Radničkog vijeća.

Vatrogasna postrojba je dužna osigurati uvjete za rad predstavnika i zamjenika predstavnika radnika izabranog u Radničko vijeće, staviti na raspolaganje obavijesti koje su mu potrebne za obavljanje njegove dužnosti te omogućiti uvid u akte i dokumente u vezi s ostvarivanjem i zaštitom prava radnika iz radnog odnosa.

# XI. JAVNOST RADA

## Članak 42.

Rad Vatrogasne postrojbe je javan.

Objavljivanjem Statuta i općih akata o uvjetima i načinu rada Vatrogasne postrojbe kao javne ustanove na oglasnoj ploči Vatrogasne postrojbe i davanjem informacija u sredstvima javnog priopćavanja, upoznaje se javnost odnosno građani i druge pravne osobe s organizacijom rada, uvjetima i načinom ostvarivanja programa rada Vatrogasne postrojbe, cijenama usluga Vatrogasne postrojbe te radom Vatrogasne postrojbe kao javne ustanove.

Uvidom u dokumentaciju Vatrogasne postrojbe te druge materijale u svezi s radom Vatrogasne postrojbe omogućit će se svakoj pravnoj ili fizičkoj osobi sukladno zakonu i općim aktima Vatrogasne postrojbe kojima se uređuje pravo na pristup informacijama.

Odredba stavka 3. ovoga članka ne odnosi se na materijale i dokumente koji sadrže informaciju koja je izuzeta od prava na uvid.

# XII. ZAŠTITA TAJNOSTI PODATAKA

## Članak 43.

Tajnim se podacima smatraju podaci koje Zapovjednik, sukladno pozitivnim propisima i općem aktu odredi tajnim kao i svi podaci koje kao tajne javno tijelo ili duga pravna osoba priopći Vatrogasnoj postrojbi.

Radnici Vatrogasne postrojbe dužni su čuvati sve podatke koji se smatraju tajnima bez obzira na način saznanja o tim podacima ili pribavljanja odnosno stjecanja mogućnosti uvida u takve podatke.

Obveza čuvanja tajnih podataka traje i nakon prestanka radnog odnosa u Vatrogasnoj postrojbi, sukladno pozitivnim propisima.

Obveza čuvanja tajnih podataka ne odnosi se na davanje podataka pravosudnim i upravnim tijelima.

O čuvanju poslovne i profesionalne tajne neposredno skrbi voditelj ustanove i druga ovlaštena osoba.

Povreda čuvanja poslovne i profesionalne tajne redstavlja težu povredu radne obveze.

## Članak 44.

Podatke koji su označeni kao tajni može nadležnom tijelu priopćiti Zapovjednik ili osoba koju on za to ovlasti.

# XIII. OPĆI AKTI

## Članak 45.

Opći akti Vatrogasne postrojbe su Statut, pravilnici, poslovnici, zapovijedi i odluke kojima se uređuju pojedina pitanja iz djelokruga djelatnosti Vatrogasne postrojbe.

Statut donosi Vatrogasno vijeće, uz suglasnost osnivača.

Pravilnik o unutarnjem ustrojstvu donosi Vatrogasno vijeće, na prijedlog Zapovjednika.

Poslovnik o radu Vatrogasnog vijeća donosi Vatrogasno vijeće, na prijedlog predsjednika Vatrogasnog vijeća.

Ostale opće akte donosi Zapovjednik.

## Članak 46.

Opći akti stupaju na snagu osmoga dana od dana objave na oglasnoj ploči Vatrogasne postrojbe.

Opći akti ne mogu imati povratno djelovanje.

Zapovijedi stupaju na snagu po donošenju.

# XIV. PRIJELAZNE I ZAVRŠNE ODREDBE

## Članak 47.

Danom stupanja na snagu ovog Statuta prestaje važiti Statut Vatrogasne postrojbe od dana 23. studenog 2017. godine.

## Članak 48.

Opći akti Vatrogasne postrojbe uskladit će se sa odredbama ovog Statuta u roku od 90 dana od dana njegova stupanja na snagu, odnosno ili do donošenja pravilnika i akata od strane Glavnog vatrogasnog zapovjednika i drugih nadležnih tijela.

Do donošenja akata u smislu stavka 1. ovoga članka, ostaju na snazi postojeći opći akti Vatrogasne postrojbe, ako nisu u suprotnosti sa zakonom i ovim Statutom.

## Članak 49.

Zapovjednik i zamjenik zapovjednika Vatrogasne postrojbe koji su trenutno imenovani nastavljaju s radom do isteka mandata na koji su imenovani, sukladno čl. 122 st. 4 Zakona o vatrogastvu.

Do imenovanja članova Vatrogasnog vijeća Vatrogasnom postrojbom kao javnom ustanovom upravlja trenutno izabrano Upravno vijeće.

## Članak 50.

Ovaj Statut stupa na snagu osmoga dana od dana objave na oglasnoj ploči Vatrogasne postrojbe.

Predsjednik Vatrogasnog vijeća

Vatrogasne postrojbe Grada Ivanić-Grada

\_\_\_\_\_\_\_\_\_\_\_\_\_\_\_\_\_\_\_\_\_\_\_\_